二疏遺榮圖
作者：吳則禮
朝代：宋

paragraphs: 飽聞疇昔設供帳，祖道都門車百兩。
脱冠著屐良有人，五鼎一毛真邁往。
彭澤縣令亦勝流，徑捐五斗因督郵。
著書頗復恨枯槁，臭味絕知殊二老。
龍眠一世論丹青，不數輞川王右丞。
丹青之引誠落寞，世上只今無少陵。
二疏妙致不可孤，昔人亦作二疏圖。
龍眠捉筆守圭竇，兒輩亦復知廣受。
昔人獨能圖二疏，圖以韻語至今無。
丹青之引有句眼，昨者少陵今隱居。
龍眠平生有妙思，筆如周商鐘鼎字。
二疏之迹定不磨，照人真若前日事。